Document ID: 31982D0684

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 27ης Σεπτεμβρίου 1982
περί διαπιστώσεως ότι η εισαγωγή της συσκευής με την ονομασία «Aminco - Spectrofluorometer, model J4-8970» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου
(82/684/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε τελευταία από τον κανονισμό (ΕΟΚ) αριθ. 608/82 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι η βελγική κυβέρνηση, με επιστολή της της 16ης Απριλίου 1982, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79 για να καθορισθεί αν η συσκευή με την ονομασία «Aminco - Spectrofluorometer, model J4-8970», που παραγγέλθηκε στις 3 Δεκεμβρίου 1980 και προορίζεται για την εκπομπή και διέγερση των φασμάτων των πρωτεϊνών, των ligand εν διαλύσει και των ligand που είναι προσκολλημένα σε πρωτεΐνες, για την ποσοτική μελέτη της δέσμευσης των λεκτινών και των φθοριούχων αντισωμάτων από κανονικά κύτταρα και από κύτταρα όγκων, για την κινηματική των ενζύμων μέσω φθοριούχων υποστρωμάτων καί, επίσης, για τη μελέτη της αλληλεπίδρασης πρωτεΐνης-πρωτεΐνης και της διάσπασης των πρωτεϊνών, πρέπει να θεωρηθεί ή όχι επιστημονική καί, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·
ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των Κρατών μελών συνήλθε στις 16 Ιουλίου 1982 στα πλαίσια της Επιτροπής Δασμολογικών Ατελειών προς το σκοπό της εξετάσεως της προκειμένης περιπτώσεως·
ότι από την εξέταση αυτή συνάγεται ότι η εν λόγω συσκευή είναι ένα φασματόμετρο φθορισμού· ότι τα αντικειμενικά τεχνικά χαρακτηριστικά της, όπως η διακριτική ικανότητα φάσματος και η χρήση που γίνεται της εν λόγω συσκευής, την καθιστούν συσκευή ειδικώς κατάλληλη για την επιστημονική έρευνα· ότι, εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι, επομένως, πρέπει να θεωρηθεί επιστημονική συσκευή·
ότι, εντούτοις, βάσει των πληροφοριών που έχουν συγκεντρωθεί από τα Κράτη μέλη, συσκευές ισοδύναμης επιστημονκής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, κατασκευάζονται επί του παρόντος στην Κοινότητα· ότι τέτοιες είναι, ειδικότερα, η συσκευή «SFR 100» που κατασκευάζει η εταιρεία Baird-Atomic Ltd, East Street, Braintree, UK-Essex και η συσκευή «JY3C» που κατασκευάζει η εταιρεία Jobin Yvon, 16-18, rue du Canal, 91163 F-Longjumeau Cedex,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η εισαγωγή της συσκευής με την ονομασία «Aminco - Spectrofluorometer, model J4-8970», που αποτελεί το αντικείμενο της αιτήσεως της 16ης Απριλίου 1982 της βελγικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 27 Σεπτεμβρίου 1982.

Labels: 7
3
16
1